《巫山高》
明代·罗颀

巫山高，犹可陟。
江之永，限南国。
我欲西游，谁为泛舟？我陆无舆，我行安休？翩翩悠悠。
郁郁阳台，霭霭朝云。
有所思，思美人。
美人不可见，猿狖今为群。
猿狖隐尔形，鸣声还独闻。
黯山谷，惨晨昏。
泫予泪，盈衣巾。
嗟彼嗷嗷愁杀人。

作者简介：浙江山阴人，字仪甫。以高承所著《事物纪原》不能黜伪崇真，更著《物原》一书。然其书不著出处，合众说为一，粗疏错谬处亦极多。